เก็บตกการเงิน
ผู้ส่งออกเสื้อผ้าข้าวเจอดี
16 ก.ย. 2554

ผู้ส่งออกเสื้อผ้าข้าวเจอดี
นายเดชา ตุลานันท์ รองประธานกรรมการบริหาร ธนาคารกรุงเทพ กล่าวว่า ขณะนี้ลูกค้ากลุ่มผู้ส่งออกบางส่วนของธนาคาร เช่น กลุ่มผู้ส่งออกเสื้อผ้าสำเร็จรูป เริ่มประสบปัญหาถูกคู่ค้าในต่างประเทศขอยืดระยะเวลารับมอบสินค้า โดยเฉพาะคู่ค้าในกลุ่มประเทศยุโรปที่มีความกังวลต่อการผิดนัดชำระหนี้ของกรีซ และคาดว่าจะเริ่มเห็นผลกระทบที่ชัดเจนในปีหน้า เนื่องจากปัญหาเศรษฐกิจในสหรัฐและยุโรปมีแนวโน้มยืดเยื้อ โดยกลุ่มที่ต้องระมัดระวังเป็นพิเศษ ได้แก่ กลุ่มผู้ส่งออกเสื้อผ้าสำเร็จรูปและข้าว
“แม้ว่าในระยะสั้นปัญหาหนี้ยุโรปจะยังไม่กระทบธุรกิจธนาคาร แต่ภาคการส่งออกกระทบแน่ ลูกค้านำเข้าส่งออกของเราก็มีพอสมควร แต่ในช่วง 3 เดือนที่เหลือคงยังไม่กระทบเยอะ จะเริ่มไปกระทบเป็นบางกลุ่มอุตสาหกรรมในปีหน้า” นายเดชา กล่าว
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย กล่าวว่า แม้ว่าความเปราะบางของเศรษฐกิจยุโรปจะส่งผลให้ค่าเงินบาทปรับตัวอ่อนค่าลง จากการหันไปถือเงินเหรียญสหรัฐของนักลงทุน แต่จะไม่ส่งผลดีต่อภาคการส่งออกของไทย เนื่องจากปัจจัยหลักในแง่กำลังซื้อของตลาดยุโรปและสหรัฐมีการปรับตัวลดลง จึงต้องจับตาดูการประชุมของสหภาพยุโรปในช่วงปลายเดือนนี้ว่าจะให้ความช่วยเหลือทางการเงินแก่กรีซหรือไม่ โดยหากปล่อยให้เกิดการผิดชำระอาจเกิดปัญหาลุกลามขึ้นในระบบสถาบันการเงิน เช่นเดียวกับวิกฤตซับไพรม์ในปี 2551
เคทีซีให้ผ่อนดอกเบี้ยถูก
“เคทีซี” หรือบริษัท บัตรกรุงไทย เปิดให้สมาชิกบัตรเครดิตเปลี่ยนยอดชำระค่าสินค้าและบริการที่มียอดรวม 2 หมื่นบาทขึ้นไป ผ่านระบบผ่อนชำระ KTC Flexi ด้วยอัตราดอกเบี้ยเดือนละ 0.69% ระยะเวลาตั้งแต่ 3–10 เดือน โดยสามารถขอใช้บริการได้ง่ายๆ ก่อนวันสรุปยอดการใช้จ่ายที่ KTC Phone หมายเลขโทรศัพท์ 026655000 กด 4 ตั้งแต่วันนี้31 ต.ค.นี้